Document ID: 32012R0202
Publication Date: 2012-03-08

Title and Content:
KOMISIJAS ĪSTENOŠANAS REGULA (ES) Nr. 202/2012
(2012. gada 8. marts),
ar ko attiecībā uz vielu pegilēto liellopu granulocītu koloniju stimulētājfaktoru groza pielikumu Komisijas Regulai (ES) Nr. 37/2010 par farmakoloģiski aktīvajām vielām un to klasifikāciju pēc to atlieku maksimāli pieļaujamā satura
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 6. maija Regulu (EK) Nr. 470/2009, ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos, ar ko atceļ Padomes Regulu (EEK) Nr. 2377/90 un groza Eiropas Parlamenta un Padomes Direktīvu 2001/82/EK un Eiropas Parlamenta un Padomes Regulu (EK) Nr. 726/2004, un jo īpaši tās 14. pantu saistībā ar 17. pantu (1),
ņemot vērā Eiropas Zāļu aģentūras atzinumu, ko sagatavojusi Veterināro zāļu komiteja,
tā kā:
(1)
To farmakoloģiski aktīvo vielu atlieku maksimāli pieļaujamais saturs (“MRL”), kas Savienībā paredzētas izmantošanai veterinārās zālēs produktīvajiem dzīvniekiem vai biocīdos produktos, ko izmanto lopkopībā, būtu jānosaka saskaņā ar Regulu (EK) Nr. 470/2009.
(2)
Farmakoloģiski aktīvās vielas un to klasifikācija pēc to atlieku maksimāli pieļaujamā satura dzīvnieku izcelsmes pārtikas produktos ir noteikta pielikumā Komisijas 2009. gada 22. decembra Regulai (ES) Nr. 37/2010 par farmakoloģiski aktīvajām vielām un to klasifikāciju pēc to atlieku maksimāli pieļaujamā satura (2).
(3)
Eiropas Zāļu aģentūrai tika iesniegts pieteikums noteikt maksimāli pieļaujamo atlieku saturu pegilētajam liellopu granulocītu koloniju stimulētājfaktoram liellopu sugām.
(4)
Saskaņā ar Veterināro zāļu komitejas ieteikumu, pegilētajam liellopu granulocītu koloniju stimulētājfaktoram vēršu ģints sugām MRL noteikt nav nepieciešams.
(5)
Tāpēc būtu jāgroza 1. tabula Regulas (ES) Nr. 37/2010 pielikumā, tajā iekļaujot vielu pegilēto liellopu granulocītu koloniju stimulētājfaktoru liellopu sugām.
(6)
Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (ES) Nr. 37/2010 pielikumu groza, kā noteikts šīs regulas pielikumā.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 8. martā

Classification:
Level 1 Categories: 100149
100147
100157
100156
Level 2 Categories: 100257
100254
100215
100249
100196
Level 3 Categories: 13
2735
1415
5962
2737
1268
All Categories: 2735
2737
5034
5451
5734
6569